2017-ben a programban hat tagállamból, Olaszországból, Spanyolországból, Romániából, Horvátországból, Portugáliából és Ausztriából vettek részt pályázók. Ez bizonyos fokig azt tükrözi, hogy az euró hamisítása által leginkább érintett országok gyakrabban veszik igénybe a Periklész-programból biztosítható forrásokat. Ezenkívül Portugália, Ausztria és Románia először nyújt be támogatás iránti kérelmet a program keretében.

2017-ben hat szeminárium/konferencia, két szakmai képzés, négy alkalmazotti csereprogram megvalósítására, valamint egy eszközbeszerzésre vállaltak kötelezettséget. Az intézkedésekre – az euró pénzhamisítás elleni védelméhez kapcsolódó konkrét igényektől függően – az Unió területén belül, illetve azon kívül egyaránt sor került. Létrehozása óta megerősödött a program keretében alkalmazott regionális megközelítés azáltal, hogy az intézkedések a világ különösen érzékeny régióira is kiterjedtek. A program kiemelt térsége volt Latin-Amerika (ahol Spanyolország három intézkedést, a Bizottság pedig egy intézkedést hajtott végre) és Délkelet-Európa (ahol Olaszország, Románia és Horvátország egy-egy intézkedést valósított meg).

A III. és a IV. ábra a program résztvevőinek megoszlását szemlélteti származás és szakmai háttér szerint:

III. ábra és IV. ábra: A résztvevők származása és a résztvevők szakmai háttere (2017-ben vállalt intézkedések, lásd az I. mellékletet)

Megközelítőleg 756 szakértő vesz részt a 2017. évi kötelezettségvállalásokhoz kapcsolódó intézkedésekben.

Származási ország tekintetében a résztvevők 57 országból érkeztek. A képzésben részt vevők többsége (73 %) Európából származik: 36 % euróövezeti tagállamokból, míg a nem uniós európai országokból származó személyek 17 %-ot, az euróövezeten kívüli tagállamokból érkezők pedig 20 %-ot tesznek ki. A képzésben részt vevők 16 %-a származik Latin-Amerikából, ami jelentős csökkenés az előző évhez képest . Végezetül a résztvevők 3 %-a a Közel-Keletről és Észak-Afrikából, 1 %-a pedig Ázsiából jön.

A résztvevők szakmai hátterét tekintve az összes résztvevő 42 %-át a rendőrség tagjai tették ki. A kiemelkedően magas részvétel oka, hogy a rendőri hatóságok vannak az euróhamisítás elleni küzdelem frontvonalában, és a rendőri személyzet a nyomozókat és a technikusokat egyaránt magában foglalja.

Az elmúlt évekre jellemző folyamatos pozitív tendencia a program 2017. évi végrehajtása során is megmutatkozott a résztvevők szakmai hátterének az évek során bekövetkezett növekvő differenciálódása és sokszínűsége tekintetében. Konkrétan, 2017 sorban a második olyan év, amikor nem a rendőri hatóságok köréből kerül ki a résztvevők abszolút többsége. A résztvevők egyéb kategóriái az összes résztvevő 58 %-át teszik ki, ami kismértékű csökkenés a tavalyi 63 %-hoz képest. A központi bankok jelentős arányú részvétele 24 %-kal továbbra is közel állandó, és továbbra is jelentős az igazságügyi alkalmazottak részvétele (8 %) . Különös figyelmet érdemel a pénzverdék (4 %), a vámhatóságok (4 %), a pénzügyminisztériumok (3 %) és a pénzügyi intézmények (3 %) jelentős részvétele, ami a résztvevők szakmai hátterének teljes skáláját tükrözi. Az „1210-es platform első ülése” elnevezésű bizottsági intézkedés végrehajtása immár második egymást követő évben az érmefeldolgozógép-ipar képviselőinek magas részvételét eredményezte (4 %), ami megerősíti, hogy a magánszektor jelentős érdekelt félnek számít a hamisítás elleni küzdelemben.

Ennek eredményeként a program végrehajtása során teljesülnek a program transznacionális és multidiszciplináris jellegére vonatkozó követelmények, a 331/2014/EU rendelet előírásainak megfelelően.

b)A 2017. évi éves munkaprogram intézkedéseinek áttekintése

A 2017. évi éves munkaprogramban vállalt, a Periklész-programhoz tartozó intézkedések részletes áttekintését az I. melléklet tartalmazza. A következő intézkedések emelhetők ki:

Regionális nemzetközi együttműködés

2017-ben a program keretében sikerült fenntartani és tovább erősíteni az erős regionális együttműködést: